62023TJ0573_RES
Дело T‑573/23
Positive Group PAO
срещу
Съвет на Европейския съюз
Решение на Общия съд (осми разширен състав) от 10 септември 2025 година
„Обща външна политика и политика на сигурност — Ограничителни мерки във връзка с действия, подкопаващи или застрашаващи териториалната цялост, суверенитета и независимостта на Украйна — Замразяване на средства — Списък на лицата, образуванията и органите, спрямо които се прилага замразяването на финансови средства и икономически ресурси — Включване и оставяне на наименованието на жалбоподателя в списъка — Понятие „образувания, извършващи дейност в руския ИТ сектор с лиценз, издаден от ФСБ“ — Член 2, параграф 1, буква и) от Решение 2014/145/ОВППС — Член 3, параграф 1, буква и) от Регламент (ЕС) № 269/2014 — Възражение за незаконосъобразност — Грешка в преценката — Задължение за мотивиране — Право на защита“
Съдебно производство — Встъпване — Изявление при встъпване — Изисквания за форма — Кратко изложение на посочените основания — Допустимост
(член 145, параграф 2, буква б) от Процедурния правилник на Общия съд)
(вж. 32—36)
Обща външна политика и политика на сигурност — Ограничителни мерки, приети с оглед на положението в Украйна — Критерии за приемане на ограничителните мерки — Замразяване на средства на юридически лица, образувания или органи, извършващи дейност в руския ИТ сектор с лиценз, издаден от ФСБ, или лиценз за оръжия и военно оборудване — Спазване на принципа на правна сигурност, който изисква действието на правните норми да е ясно, точно и предвидимо
(член 21, втора алинея, буква в) ДЕС ; член 2, параграф 1, буква и) от Решение 2014/145/ОВППС на Съвета, изменено с Решения (ОВППС) 2023/1218, (ОВППС) 2023/1767, (ОВППС) 2024/847 и (ОВППС) 2024/2456 ; член 3, параграф 1, буква и) от Регламент № 269/2014 и Регламенти 2023/1216, 2023/1765, 2024/849 и 2024/2455 на Съвета)
(вж. т. 44—49, 52, 65, 75 и 76)
Обща външна политика и политика на сигурност — Ограничителни мерки, приети с оглед на положението в Украйна — Замразяване на средства на юридически лица, образувания или органи, извършващи дейност в руския ИТ сектор с лиценз, издаден от ФСБ, или лиценз за оръжия и военно оборудване — Неприемане от страна на Съвета на ограничителни мерки по отношение на други лица, намиращи се в същото положение — Свобода на преценка на Съвета с оглед на целите на правната уредба
(член 21, втора алинея, буква в) ДЕС; член 2, параграф 1, буква и) от Решение 2014/145/ОВППС на Съвета, изменено с Решения (ОВППС) 2023/1218, (ОВППС) 2023/1767, (ОВППС) 2024/847 и (ОВППС) 2024/2456; член 3, параграф 1, буква и) от Регламент № 269/2014 и Регламенти 2023/1216, 2023/1765, 2024/849 и 2024/2455 на Съвета)
(вж. т. 50 и 51)
Обща външна политика и политика на сигурност — Ограничителни мерки, приети с оглед на положението в Украйна — Критерии за приемане на ограничителните мерки — Замразяване на средства на юридически лица, образувания или органи, извършващи дейност в руския ИТ сектор с лиценз, издаден от ФСБ, или лиценз за оръжия и военно оборудване — Понятие „лиценз, издаден от ФСБ“
(член 2, параграф 1, буква и) от Решение 2014/145/ОВППС на Съвета, изменено с Решения (ОВППС) 2023/1218, (ОВППС) 2023/1767 и (ОВППС) 2024/2456; член 3, параграф 1, буква и) от Регламент № 269/2014 и Регламенти 2023/1216, 2023/1765 и 2024/2455 на Съвета)
(вж. т. 57—64, 74, 126, 127, 140, 141, 231, 255, 256 и 266)
Обща външна политика и политика на сигурност — Ограничителни мерки, приети с оглед на положението в Украйна — Критерии за приемане на ограничителните мерки — Замразяване на средства на юридически лица, образувания или органи, извършващи дейност в руския ИТ сектор с лиценз, издаден от ФСБ, или лиценз за оръжия и военно оборудване — Понятие „образувание“ — Дружество майка и негови дъщерни дружества — Включване — Условия — Решаващо влияние на дружеството майка върху дъщерните дружества
(член 21, втора алинея, буква в) ДЕС; член 2, параграф 1, буква и) от Решение 2014/145/ОВППС на Съвета, изменено с Решения (ОВППС) 2023/1218, (ОВППС) 2023/1767 и (ОВППС) 2024/2456; член 3, параграф 1, буква и) от Регламент № 269/2014 и Регламенти 2023/1216, 2023/1765 и 2024/2455 на Съвета)
(вж. т. 78—86, 184, 185, 253, 254 и 257)
Обща външна политика и политика на сигурност — Ограничителни мерки, приети с оглед на положението в Украйна — Критерии за приемане на ограничителните мерки — Замразяване на средства на юридически лица, образувания или органи, извършващи дейност в руския ИТ сектор с лиценз, издаден от ФСБ, или лиценз за оръжия и военно оборудване — Взаимоотношения между руския ИТ сектор и руските служби за сигурност — Необходимост от пряка връзка с информационната война — Липса — Подходящ характер на ограничителните мерки — Ограничителни мерки, с които се преследва легитимна цел на общата външна политика и политика на сигурност — Спазване на принципа на пропорционалност
(член 3, първа алинея, член 5 и член 21, втора алинея, буква в) ДЕС; член 2, параграф 1, буква и) от Решение 2014/145/ОВППС на Съвета, изменено с Решения (ОВППС) 2023/1218, (ОВППС) 2023/1767, (ОВППС) 2024/847 и (ОВППС) 2024/2456; член 3, параграф 1, буква и) от Регламент № 269/2014 и Регламенти 2023/1216, 2023/1765, 2024/849 и 2024/2455 на Съвета)
(вж. т. 90—106, 110, 115, 118—121, 128—133 и 143)
Европейски съюз — Съдебен контрол за законосъобразност на актовете на институциите — Ограничителни мерки, приети с оглед на положението в Украйна — Обхват на контрола — Ограничен контрол за общите правила — Контрол, който включва преценка на фактите и проверка на доказателствата за актовете, приложими към специфични образувания — Критерии за приемане на ограничителните мерки — Взаимоотношения между руския ИТ сектор и руските служби за сигурност — Невъзможност за Съвета до представи точни доказателства и обективни данни във връзка с дейности, които по своята същност са секретни — Право на преценка на Съвета
(член 275, втора алинея ДФЕС; член 2, параграф 1, буква и) от Решение 2014/145/ОВППС на Съвета, изменено с Решения (ОВППС) 2023/1218, (ОВППС) 2023/1767, (ОВППС) 2024/847 и (ОВППС) 2024/2456; член 3, параграф 1, буква и) от Регламент № 269/2014 и Регламенти 2023/1216, 2023/1765, 2024/849 и 2024/2455 на Съвета)
(вж. т. 111—113, 116 и 117)
Обща външна политика и политика на сигурност — Ограничителни мерки, приети с оглед на положението в Украйна — Забрана за влизане и преминаване, както и замразяване на средствата на определени лица и образувания с оглед на положението в Украйна — Ограничаване на свободата на стопанска инициатива — Допустимост — Условия — Ограничение, предвидено в закона — Зачитане на основното съдържание на изтъкнатото право — Преследване на обща цел, призната като такава от Съюза — Спазване на принципа на пропорционалност — Изпълнение на условията
(член 3, пета алинея и член 21 ДЕС ; член 16 и член 52, параграф 1 от Хартата на основните права на Европейския съюз; член 2, параграф 1, буква и) от Решение 2014/145/ОВППС на Съвета, изменено с Решения (ОВППС) 2023/1218, (ОВППС) 2023/1767, (ОВППС) 2024/847 и (ОВППС) 2024/2456; член 3, параграф 1, буква и) от Регламент № 269/2014 и Регламенти 2023/1216, 2023/1765, 2024/849 и 2024/2455 на Съвета)
(вж. т. 146—155)
Актове на институциите — Мотивиране — Задължение — Обхват — Ограничителни мерки, приети с оглед на положението в Украйна — Замразяване на средствата на определени лица и образувания с оглед на положението в Украйна — Задължение за посочване в мотивите на специфичните и конкретни обстоятелства, обосноваващи въпросната мярка — Решение, което се вписва в известен на заинтересованото лице контекст, позволяващ му да разбере обхвата на приетата спрямо него мярка —Допустимост на кратки мотиви
(член 296, втора алинея ДФЕС; Решение 2014/145/ОВППС на Съвета, изменено с Решения (ОВППС) 2023/1218, (ОВППС) 2023/1767 и (ОВППС) 2024/847; Регламенти № 269/2014, 2023/1216, 2023/1765 и 2024/849 на Съвета)
(вж. т. 159—171)
Европейски съюз — Съдебен контрол за законосъобразност на актовете на институциите — Ограничителни мерки, приети с оглед на положението в Украйна — Обхват на контрола — Доказване на основателността на мярката — Задължение на компетентния орган на Съюза да докаже при оспорване основателността на съображенията срещу засегнатите лица или образувания — Включване в списъците въз основа на съвкупност от точни, конкретни и съгласувани улики — Грешка в преценката — Липса
(член 47 от Хартата на основните права на Европейския съюз; член 2, параграф 1, буква и) от Решение 2014/145/ОВППС на Съвета, изменено с Решения (ОВППС) 2023/1218, (ОВППС) 2023/1767, (ОВППС) 2024/847 и (ОВППС) 2024/2456; член 3, параграф 1, буква и) от Регламент №o 269/2014 и Регламенти 2023/1216, 2023/1765, 2024/849 и 2024/2455 на Съвета)
(вж. т. 174—176, 191—199, 204, 210, 211, 217, 223—226, 236—243, 248—250, 259, 265 и 269—277)
Европейски съюз — Съдебен контрол за законосъобразност на актовете на институциите — Ограничителни мерки, приети с оглед на положението в Украйна — Обхват на контрола — Включване на жалбоподателя в списъка, приложен към обжалвания акт, поради това, че е юридическо лице, образувание или орган, извършващ(o) дейност в руския ИТ сектор с лиценз, издаден от ФСБ, или лиценз за оръжия и военно оборудване — Обществено достъпни документи — Принцип на свободна преценка на доказателствата — Съобщаване на уличаващи и оневиняващи доказателства
(Решение 2014/145/ОВППС на Съвета, изменено с Решения (ОВППС) 2023/1218, (ОВППС) 2023/1767, (ОВППС) 2024/847 и (ОВППС) 2024/2456; Регламенти № 269/2014, 2023/1216, 2023/1765, 2024/849 и 2024/2455 на Съвета)
(вж. т. 178, 179, 208 и 209)
Право на Европейския съюз — Принципи — Право на защита — Право на изслушване — Ограничителни мерки, приети с оглед на положението в Украйна — Замразяване на средства на юридически лица, образувания или органи, извършващи дейност в руския ИТ сектор с лиценз, издаден от ФСБ, или лиценз за оръжия и военно оборудване — Критерии за приемане на ограничителните мерки — Мерки с общо приложение — Задължение за предварително съобщаване на жалбоподателя на доказателствата, обосноваващи приемането от Съвета на нов критерий — Липса
(член 29 ДЕС; член 215 ДФЕС; член 41, параграф 2, буква а) от Хартата на основните права на Европейския съюз; член 2, параграф 1, буква и) от Решение 2014/145/ОВППС на Съвета, изменено с Решения (ОВППС) 2023/1218, (ОВППС) 2023/1767, (ОВППС) 2024/847 и (ОВППС) 2024/2456; член 3, параграф 1, буква и) от Регламент № 269/2014 и Регламенти 2023/1216, 2023/1765, 2024/849 и 2024/2455 на Съвета)
(вж. т. 289 и 290)
Обща външна политика и политика на сигурност — Ограничителни мерки, приети с оглед на положението в Украйна — Замразяване на средства на юридически лица, образувания или органи, извършващи дейност в руския ИТ сектор с лиценз, издаден от ФСБ, или лиценз за оръжия и военно оборудване — Право на защита — Последващо решение, което оставя името на жалбоподателя в списъка на лицата, за които се отнасят тези мерки — Съобщаване на заинтересованото лице на новите обстоятелства, взети предвид при периодичното преразглеждане на ограничителните мерки — Нарушение на правото на изслушване — Липса
(член 41, параграф 2, буква а) от Хартата на основните права на Европейския съюз; член 6, втора алинея от Решение 2014/145/ОВППС на Съвета, изменено с Решения (ОВППС) 2023/1767 и (ОВППС) 2024/2456; член 14, параграф 4 от Регламент № 269/2014 и Регламенти 2023/1765 и 2024/2455 на Съвета)
(вж. т. 294, 295, 301 и 318)
Право на Европейския съюз — Принципи — Право на защита — Право на изслушване — Задължение на Съвета да отговори на възраженията, направени от засегнатите лица или образувания, преди приемането на планираните ограничителни мерки — Липса
(член 41, параграф 2 от Хартата на основните права на Европейския съюз)
(вж. т. 308 и 312)
Резюме
С решението си Общият съд отхвърля жалбата за отмяна, подадена от дружеството Positive Group PAO срещу актовете, с които това дружество е включено от Съвета на Европейския съюз в списъците на лицата и образуванията, засегнати от ограничителни мерки във връзка с действия, подкопаващи или застрашаващи териториалната цялост, суверенитета и независимостта на Украйна. Това дело по-специално дава възможност на Общия съд да се произнесе за пръв път по законосъобразността на критерия по буква „и“ от Решение 2014/145 (
1
), с който на Съвета се разрешава да налага ограничителни мерки по отношение на юридически лица, образувания или органи, извършващи дейност в руския ИТ сектор с лиценз, издаден от ФСБ.
Решението се вписва в контекста на поредица от ограничителни мерки, приети от Европейския съюз вследствие на военната агресия, извършена от Руската федерация срещу Украйна на 24 февруари 2022 г. Финансовите средства и икономическите ресурси на Positive Group PAO в Европейския съюз са замразени през юни и септември 2023 г. (
2
), а след това през март и септември 2024 г. (
3
), с мотива, че то представлява образувание, извършващо дейност в руския ИТ сектор с лиценз, издаден от ФСБ. През септември 2024 г. Съветът изменя основанията за включване на наименованието на жалбоподателя в разглежданите списъци, като уточнява, че жалбоподателят е холдинговото дружество на конгломерат, установен в Русия, който включва и АО „Позитив Текнолоджиз“, осъществяващо стопанска дейност в руския ИТ сектор и притежаващо лиценз, издаден от ФСБ.
В подкрепа на жалбата си за отмяна жалбоподателят повдига възражение за незаконосъобразност на критерия по буква „и“, като изтъква, наред с другото, и грешки в преценката, допуснати от страна на Съвета.
Съображения на Общия съд
Що се отнася до възражението за незаконосъобразност на критерия по буква „и“, Общият съд постановява, на първо място, че този критерий е в съответствие с принципите на предвидимост и на правна сигурност, тъй като е достатъчно ясен и предвидим, както и че правото на преценка на Съвета е ограничено от целите, преследвани с правната уредба, регламентираща разглежданите ограничителни мерки. В това отношение Общият съд отбелязва, че условията за прилагане на критерия по буква „и“ дефинират по обективен начин една ограничена категория субекти. Всъщност прилагането на този критерий предполага едновременното изпълнение на две обективни условия, а именно, от една страна, съответното юридическо лице, образувание или орган да извършва дейност в руския ИТ сектор и от друга страна, да притежава лиценз, издаден от ФСБ, или лиценз за „оръжия и военно оборудване“. Освен това критерият по буква „и“ се вписва в правна рамка, която е ясно очертана от целите на правната уредба, регламентираща разглежданите ограничителни мерки, а именно необходимостта да се упражни максимален натиск върху руските власти, за да преустановят действията и политиките си, дестабилизиращи Украйна, както и военната агресия срещу тази държава. Следователно тези ограничителни мерки са в съответствие с целта по член 21, втора алинея, буква в) ДЕС.
Общият съд уточнява, че в случай, когато дадено дружество майка притежава или контролира свое дъщерно дружество по такъв начин, че упражнява решаващо влияние върху него, заедно те образуват едно образувание по смисъла на критерия по буква „и“. Ето защо условията на критерия по буква „и“ за включване в списъците на образувание, формирано от дружество майка и негово дъщерно дружество, са изпълнени, когато дъщерното дружество е това, което упражнява дейност в руския ИТ сектор и притежава лиценз, издаден от ФСБ.
На второ място, Общият съд счита, че критерият по буква „и“ очевидно изглежда пропорционален с оглед на преследваните с ограничителните мерки цели. Този критерий е в състояние да ограничи капацитета на правителството на Руската федерация за провеждане на водената от нея информационна война, тъй като посочените юридически лица, образувания или органи, поради факта, че са свързани с руските служби за сигурност, пряко или непряко засилват способността на Руската федерация за провеждане на нейните действия и политики за подкопаване на териториалната цялост, суверенитета и независимостта на Украйна. Ето защо критерият се явява необходим, за да се увеличи натискът върху руските власти да прекратят политиките си, дестабилизиращи Украйна, които се осъществяват по-специално посредством информационна война. Общият съд уточнява, че критерият по буква „и“ подкопава способността на подобни образувания да оказват подкрепа на руските служби за сигурност, както и че не е очевидно неподходящ с оглед на посочените цели, поради което не може да се счита за непропорционален заради това, че не налага задължение за Съвета да установи ефективно участие на засегнатото образувание в информационната война. В това отношение Общият съд приема, че предвиденото в критерия по буква „и“ условие за притежаването на лиценз, издаден от ФСБ, или на лиценз за „оръжия и военно оборудване“, в частта, в която се допуска прилагането му не само спрямо образуванията от руския ИТ сектор, участващи ефективно в информационната война, но и спрямо тези, които биха могли да бъдат мобилизирани в подкрепа на руските служби за сигурност, е подходящо и необходимо за постигането на преследваната с критерия цел.
На трето място, Общият съд постановява, че критерият не води до непропорционална намеса в свободата на стопанска инициатива (
4
). Той счита по-специално, че предвид първостепенното значение на преследваните с ограничителните мерки цели, Съветът е имал право да приеме, че намесата в свободата на стопанска инициатива вследствие на прилагането на критерия по буква „и“ е подходяща и необходима за увеличаване на натиска върху Руската федерация, без с това да надхвърля свободата си на преценка. Доколкото тези мерки не пречат на руските предприятия от ИТ сектора да упражняват търговската си дейност, подобно вмешателство, с оглед на преследваните цели, не може да се счита за прекомерна и нетърпима намеса, която би накърнила самата същност на свободата на стопанска инициатива на предприятията, засегнати от този критерий.
Що се отнася до изтъкнатите от жалбоподателя грешки в преценката, Общият съд уточнява, че посоченият в първоначалните актове, както и в първите актове за оставяне в списъците субект, за който следва да се докаже, че отговаря на предвидените в критерия по буква „и“ условия, е жалбоподателят в качеството си на образувание, наричано още „Позитив Текнолоджиз“ или Gruppa Pozitiva, а не жалбоподателят в качеството си на дружество или юридическо лице. Освен това, дори „Позитив Текнолоджис“ да е юридическо лице, което от правна гледна точка е различно от жалбоподателя, предвид обстоятелството, че жалбоподателят притежава 100 % от това дружество, Съветът е имал основание да приеме, че жалбоподателят упражнява решаващо влияние върху дъщерното дружество и последното не е отделно, самостоятелно от жалбоподателя образувание. Поради това условията за включване на жалбоподателя в списъците в качеството му на образувание въз основа на критерия по буква „и“ са изпълнени, тъй като е доказано, че неговото дъщерно дружество „Позитив Текнолоджиз“ притежава лиценз, издаден от ФСБ. В този контекст обстоятелството, че данъчният идентификационен номер в лицензите, издадени от ФСБ, не съответства на този на жалбоподателя в качеството му на юридическо лице, е без значение за доказването, че жалбоподателят в качеството си на образувание изпълнява условията за включване в списъците на основание на критерия по буква „и“. Общият съд заключава, че Съветът не е допуснал грешка в преценката, като е включил и оставил наименованието на жалбоподателя в разглежданите списъци.
(
1
)	Член 2, параграф 1, буква и) от Решение 2014/145/ОВППС на Съвета от 17 март 2014 година относно ограничителни мерки във връзка с действия, подкопаващи или застрашаващи териториалната цялост, суверенитета и независимостта на Украйна (ОВ L 78, 2014 г., стр. 16), изменено с Решение 2023/1218 на Съвета от 23 юни 2023 година (ОВ L 159 I, 2023 г., стр. 526) (наричан по-нататък „критерият по буква „и“):
„1. Замразяват се всички финансови средства и икономически ресурси, принадлежащи […] [на]:
и) юридически лица, образувания или органи, извършващи дейност в руския ИТ сектор, с лиценз, издаден от Центъра за лицензиране, сертифициране и защита на държавните тайни на Федералната служба за сигурност (ФСБ) на Руската федерация, или лиценз за оръжия и военно оборудване, издаден от Министерството на промишлеността и търговията на Русия […]“.
(
2
)	Решение (ОВППС) 2023/1218 на Съвета от 23 юни 2023 година за изменение на Решение 2014/145/ОВППС относно ограничителни мерки във връзка с действия, подкопаващи или застрашаващи териториалната цялост, суверенитета и независимостта на Украйна (ОВ L 159 I, 2023 г., стр. 526), и Регламент за изпълнение (ЕС) 2023/1216 на Съвета от 23 юни 2023 година за прилагане на Регламент (ЕС) № 269/2014 относно ограничителни мерки по отношение на действия, подкопаващи или застрашаващи териториалната цялост, суверенитета и независимостта на Украйна (ОВ L 159 I, 2023 г., стр. 335) (наричани по-нататък заедно „първоначалните актове“), и Решение (ОВППС) 2023/1767 на Съвета от 13 септември 2023 година за изменение на Решение 2014/145/ОВППС относно ограничителни мерки във връзка с действия, подкопаващи или застрашаващи териториалната цялост, суверенитета и независимостта на Украйна (ОВ, L 226, 2023 г., стр. 104), и Регламент за изпълнение (ЕС) 2023/1765 на Съвета от 13 септември 2023 година за прилагане на Регламент (ЕС) № 269/2014 относно ограничителни мерки по отношение на действия, подкопаващи или застрашаващи териториалната цялост, суверенитета и независимостта на Украйна (ОВ L 226, 2023 г., стр. 3) (наричани по-нататък заедно „първите актове за оставяне в списъците“).
(
3
)	Решение (ОВППС) 2024/847 на Съвета от 12 март 2024 година за изменение на Решение 2014/145/ОВППС относно ограничителни мерки във връзка с действия, подкопаващи или застрашаващи териториалната цялост, суверенитета и независимостта на Украйна (ОВ L, 2024/847), и Регламент за изпълнение (ЕС) 2024/849 на Съвета от 12 март 2024 година за прилагане на Регламент (ЕС) № 269/2014 относно ограничителни мерки по отношение на действия, подкопаващи или застрашаващи териториалната цялост, суверенитета и независимостта на Украйна (ОВ L, 2024/849) (наричани по-нататък заедно „вторите актове за оставяне в списъците“), и Решение (ОВППС) 2024/2456 на Съвета от 12 септември 2024 година за изменение на Решение 2014/145/ОВППС относно ограничителни мерки във връзка с действия, подкопаващи или застрашаващи териториалната цялост, суверенитета и независимостта на Украйна (ОВ L, 2024/2456), и Регламент за изпълнение (ЕС) 2024/2455 на Съвета от 12 септември 2024 година за прилагане на Регламент (ЕС) № 269/2014 относно ограничителни мерки по отношение на действия, подкопаващи или застрашаващи териториалната цялост, суверенитета и независимостта на Украйна (ОВ L, 2024/2455) (наричани по-нататък заедно „третите актове за оставяне в списъците“).
(
4
)	Свобода, прогласена в член 16 от Хартата на основните права на Европейския съюз.